《同余鸿客周雪客朱林修蔡芝泉铉升过龚半千半亩园看花有感》
清代·卓尔堪

绿树莺啼半亩园，城中庐舍类荒村。一阑花气还熏客，无处山光不到门。

酒力尚堪消白昼，笛声切莫傍黄昏。西州曾堕羊昙泪，虎踞关前更断魂。

作者简介：江苏江都人，一作浙江仁和人，作汉军人者误。字子任，号鹿墟，又号宝香山人。康熙间从征耿精忠，为右军前锋，摧坚陷阵，居士卒先。后壮游四方，有豪侠名。工诗，尝辑《胜国逸民诗》(今名《明遗民诗》)，另有《近青堂集》。